ÚJRASZÁMLÁLÁS TAJVANON
Tüntetők ezrei tiltakoztak a hét elején is a tajpeji elnöki palota előtt a március 20-ai elnökválasztás miatt...
Tüntetők ezrei tiltakoztak a hét elején is a tajpeji elnöki palota előtt a március 20-ai elnökválasztás miatt, követelve a hivatalban lévő és a voksoláson győztes Csen Suj-pian államfő lemondását. Az ellenzék, élén Lien Csánnal, a Kuomintang vereséget szenvedett jelöltjével, hétfőn beadványban kérte a legfelsőbb bíróságtól a szavazatok újraszámlálásának elrendelését, amit Csen sem ellenez. A Kuomintang azt is követeli, hogy haladéktalanul induljon vizsgálat a Csen ellen a választás előtt egy nappal elkövetett - azóta is tisztázatlan körülményű - merénylet ügyében (a nyomokat már amerikai szakértők is elemzik). Csen mindössze 30 ezerrel több voksot kapott Csánnál, aki azt is kifogásolja, hogy a merénylet nyomán elrendelt készültség miatt legalább 200 ezer katona és rendőr nem tudott szavazni. Az ellenzék azt is tervezi, hogy beadványban kéri a voksolás eredményének megsemmisítését és új választás kiírását. Csen ismét kivívta Peking haragját azzal, hogy hétfőn kijelentette: 2008-ig el akarja fogadtatni az új alkotmányt, amit Kína a függetlenség felé tett újabb lépésként értékel.